བགྲོ་གཞིའི་ལུང་གཉིས་པ།ལེགས་བཤད་སྙིང་པོ་ལས།ཟླ་བས་དེ་འདྲ་བ་དེ་རང་གི་ངོ་བོས་ཡོད་པར་སོང་ལ་དེ་ཉིད་དོན་དམ་པར་ཡོད་པའི་དོན་ཡིན་པས་དེ་ཁྱད་གཞིར་བཟུང་བའི་ཆོས་ཅན་ཙམ་པོ་ག་ལ་སྲིད་སྙམ་དུ་དགོངས་ནས་ཁྱད་པར་དོར་བའི་སྤྱི་ཆོས་ཅན་དུ་འཛིན་པ་འགོག་གོ།།ཞེས་པའི་དོན་ནི།ཐལ་འགྱུར་བ་ཟླ་བས་ལྟ་ན།ལེགས་ལྡན་གྱིས་མིག་སོགས་ཆོས་ཅན་ཤེས་བྱ་ཡང་དག་པར་དེ་འདྲ་བར་ཤེས་པ་མ་འཁྲུལ་བས་རྙེད་ཀྱང་བདེན་གཉིས་སུ་གྲུབ་པའི་ཐ་སྙད་དང་དོན་གང་གིས་ཀྱང་ཁྱད་པར་དུ་བྱས་ནས་གྲུབ་མི་དགོས་པས་དགག་གཞི་ཆོས་ཅན་ལ་དོན་དམ་གྱིས་ཁྱད་པར་སྦྱར་མི་དགོས་ཞེས་ཁས་ལེན་པ་མི་རིགས་པར་ཐལ།རྟེན་ཆོས་ཅན་མིག་སོགས་ཀུན་རྫོབ་པ་དེ་དག་འཇལ་བའི་ཚད་མ་ཡིན་ན།མིག་སོགས་ཀུན་རྫོབ་པ་དེ་དག་གི་རང་མཚན་ལ་ཚད་མར་སོང་བས་ཁྱབ་པར་ཁས་བླངས་དགོས།དེ་བླངས་ན།དེ་དག་གི་རང་གི་ངོ་བོས་ཡོད་པ་ལ་ཚད་མར་སོང་བས་ཁྱབ་པར་ཁས་བླངས་དགོས།དེ་བླངས་ན།དེ་དག་གི་དོན་དམ་པར་གྲུབ་པ་ལ་ཚད་མར་སོང་བས་ཁྱབ་དགོས་ཏེ།རང་གི་ངོ་བོས་ཡོད་པ་ནི་དོན་དམ་པར་ཡོད་པའི་དོན་ཡིན་པའི་ཕྱིར།དེས་ན།དགག་གཞི་ཆོས་ཅན་ལ་དོན་དམ་གྱིས་ཁྱད་པར་དངོས་སུ་སྦྱར་བས་དགག་གཞི་ལ་དོན་དམ་གྱིས་ཁྱད་པར་དོར་བའི་སྤྱི་མིག་སོགས་ཆོས་ཅན་དུ་འཛིན་པ་རིགས་སོ་ཞེས་ལེགས་ལྡན་གྱིས་བཤད་པ་དེ་མི་རིགས་སོ།།ཞེས་གསུང་གི་དགོངས་པར་སྣང་ངོ་།།